5.8.2022 г.
BG
Официален вестник на Европейския съюз
L 205/145
РЕГЛАМЕНТ ЗА ИЗПЪЛНЕНИЕ (ЕС) 2022/1362 НА КОМИСИЯТА от 1 август 2022 година за прилагане на Регламент (ЕО) № 595/2009 на Европейския парламент и на Съвета по отношение на експлоатационните характеристики на тежкотоварни ремаркета и тяхното въздействие върху емисиите на CO2, разхода на гориво, консумацията на енергия и пробега с нулеви емисии на моторните превозни средства и за изменение на Регламент за изпълнение (ЕС) 2020/683 (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕО) № 595/2009 на Европейския парламент и на Съвета от 18 юни 2009 г. за одобрението на типа на моторни превозни средства и двигатели по отношение на емисиите от тежки превозни средства (Евро VI) и за достъпа до информация за ремонта и техническото обслужване на превозните средства и за изменение на Регламент (ЕО) № 715/2007 и Директива 2007/46/ЕО и за отмяна на директиви 80/1269/ЕИО, 2005/55/ЕО и 2005/78/ЕО (1), и по-специално член 5в, първа алинея, буква а) от него, като взе предвид Регламент (ЕС) 2018/858 на Европейския парламент и на Съвета от 30 май 2018 г. относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (2), и по-специално член 24, параграф 4, член 36, параграф 4, член 44, параграф 5 и член 45, параграф 7 от него, като има предвид, че: (1)
Експлоатационните характеристики на превозните средства от категории O3 и O4, що се отнася до тяхното въздействие върху емисиите на CO2, разхода на гориво, консумацията на електроенергия и пробезите с нулеви емисии на моторните превозни средства, могат да варират в зависимост от техническите им параметри.
По-ефективните ремаркета имат по-малка сила на съпротивление на движението, като по този начин подобряват енергийната ефективност на влекача.
Ремаркетата със сходни технически параметри имат сходно въздействие върху емисиите на CO2 и разхода на гориво на влекача.
С цел да се отрази разнообразието на сектора на ремаркетата, последните следва да бъдат разпределени в групи, обхващащи превозни средства от сходен тип и сходни показатели относно конфигурацията на осите, максималното допустимо натоварване на осите и конфигурацията на шасито.
(2)
Регламент (ЕС) 2017/2400 на Комисията (3) съдържа задължения за сертифициране и правила за определяне на емисиите на CO2 и разхода на гориво на тежки моторни превозни средства.
Определянето на разхода на гориво се основава на компютърна симулация, за която Комисията е разработила симулационния инструмент VECTO в съответствие с член 5, параграф 1, буква а) от посочения регламент.
Тъй като симулационният инструмент VECTO не може да отчете въздействието на различните ремаркета и тъй като на пазара няма софтуер, който да се използва за оценка на въздействието на ремаркетата върху консумацията на енергия от теглещите превозни средства, Комисията разработи за тази цел специален симулационен инструмент за ремаркета.
(3)
Аеродинамичното съпротивление е една от силите, които моторното превозно средство трябва да преодолява по време на движение.
Научно доказано е, че използването на подходящи аеродинамични устройства върху ремаркето може значително да намали аеродинамичното съпротивление на състава от превозни средства и по този начин консумацията на енергия.
Поради това следва да бъде сертифициран ефектът от намаляване на емисиите в резултат на използване на тези аеродинамични устройства.
(1) ОВ L 188, 18.7.2009 г., стр. 1.
(2) ОВ L 151, 14.6.2018 г., стр. 1.
(3) Регламент (ЕС) 2017/2400 на Комисията от 12 декември 2017 г. за изпълнение на Регламент (ЕО) No 595/2009 на Европейския парламент и на Съвета по отношение на определянето на емисиите на CO2 и разхода на гориво на тежки превозни средства и за изменение на Директива 2007/46/ЕО на Европейския парламент и на Съвета и на Регламент (ЕС) No 582/2011 на Комисията (ОВ L 349, 29.12.2017 г., стр. 1).